Hy lyk soos 'n Keltiese kryger en aanvaar nie "nee" vir 'n antwoord nie
Brian O'Connor is 'n man wat weet wat hy wil hê én hoe om dit te kry. Hy draai elke vrou om sy pinkie, maar het niemand nog toegelaat om sy hart in te palm nie - todat hy die beeldskone Misha Malan ontmoet. Misha staal haar teen die betowerende uitwerking wat hierdie charismatiese Ier op haar het. Maar dis moeilik, want hulle moet 'n huis op Mauritius saam met ses ander deelnemers aan 'n realiteitsprogram deel. Die prysgeld is 'n halfmiljoen dollar en agt weke is lank ...
Maak jou oë toe en luister ... Hannah du Toit besluit om haarself op Tijgerpoort te vestig in die huis wat eers haar en haar oorlede man se vakansiehuis was. Sy is opgewonde oor 'n nuwe toekoms - veral nadat sy kennis maak met 'n man wat feitlik onmiddelik haar hartsnare roer. Iemand uit Hannah se verlede duik egter onverwags op en sy moet sekere gebeure in haar verlede opnuut konfronteer. 'n Jarelange vriend en vaderfiguur staan haar by om 'n belangrike besluit te neem en sy kom agter dat die nuwe man in haar lewe ook bagasie uit sy verlede saamdra. Maar 'n groot veldbrand lei tot byna noodlottige gevolge ... Verskeie kwessies word aangespreek ind ie boek - die heldin is 'n slagoffer van seksuele misdaad en weduwee. Aanneming is ook 'n belangrike tema in die verhaal.
Anelia le Roux wil nes haar oorlede pa 'n joernalis wees. Haar nuwe werk by Nuus-Direk bied egter uitdaging op uitdaging.
Sy waai op 'n winderige dag teen die navorser Leon de Hanie vas. Daar is onmiddellik 'n wilde aantrekkingskrag tussen die twee en Anelia raak gou halsoorkop verlief. Maar hoe voel hý oor háár?
Intussen het Anelia 'n nare ondervinding met een van haar kollegas. Leon se geheimsinnige optrede laat haar ook wonder of hy nie iets vir haar wegsteek nie.
Mettertyd ontdek Leon nuwe inligting oor Anelia se pa se sogenaamde selfdood. Dan vertel iemand haar dat Leon doelbewus die inligting aan die media verkoop het om sy eie loopbaan te bevorder. Gaan sy vir Leon 'n kans gee om sy optrede te verduidelik?
Zoetstroom is 'n klein dorpie en dis presies wat kunstenaar Dia Malan wil hê: 'n stil plekkie om rus vir haar siel te vind.
Sy besef egter gou dat die plaas Droomkrans waarskynlik nie die oase gaan wees waarop sy gehoop het nie. Dia het immers nie nét 'n plaas geërf nie: Daar is ook twee koddige huismaats én 'n geheimsinnige huurder in die kothuis. Boonop is die huurder, Han Gericke, 'n soort befoeterd wat mens nou nie aldag agter élke bos uitskop nie. 'n Verbode ondersoek by dié aantreklike man se woning lewer ook meer vrae as antwoorde op.
Dia en Han sukkel aanvanklik om mekaar se geite en giere te verstaan en albei se hardkoppigheid vergemaklik nie juis die situasie nie. Net toe dinge mooi in mekaar begin pas, arriveer twee stadsjapies. Nou moet Dia besluit: Gaan sy haar geheime onthul of moet sy wéér elders oorbegin?
Marilé Cloete, Ronelle Uys
Wat in Vegas gebeur ... What happens in Vegas, stays in Vegas. Wanneer Miela Karoo toe trek om haar tante by te staan, kom sy gou agter dié ou gesegde geld nie noodwendig hier nie. Haar impulsiewe besluit spook by haar in die vorm van Johannes, haar tante se nuwe buurman en Miela se destydse bruidegom. Johannes beweer dat hulle huwelik geldig is en dat hy nie wil skei nie. As binnehuisversierder kry Miela die geleentheid om haar droom te bewaarheid en haar eie besigheid te begin, maar hoe kan sy permanent in die Karoo bly as sy daagliks herinner word dat sy net een woestyn vir die ander verruil het, en steeds vlinders in haar maag kry wanneer Johannes in die omtrek is? Eintlik alles is die eerste Romanza wat deur twee outeurs geskryf is: Marilé Cloete het die manuskrip voltooi nadat Ronelle Uys in 2019 oorlede is. Die boek is 'n huldeblyk aan Ronelle Uys, wat in 2015 met Sy liefdesplan gedebuteer het. Eintlik alles is 'n tradisionele plaasromanse én 'n moderne liefdesverhaal.